CELEX: 
Language: sk
Date: 2019-03-13 00:00:00
Title: DELEGOVANÉ NARIADENIE KOMISIE (EÚ) …/… o kritériách, ktoré musia spĺňať profesionálni prevádzkovatelia, aby dodržali podmienky stanovené v článku 89 ods. 1 písm. a) nariadenia Európskeho parlamentu a Rady (EÚ) 2016/2031, a o postupoch na zabezpečenie splnenia týchto kritérií

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Podľa článku 79 ods. 1 písm. a) nariadenia (EÚ) 2016/2031 sa v prípade premiestňovania určitých rastlín, rastlinných produktov a iných predmetov v rámci územia Únie vyžaduje rastlinný pas. Takýmto rastlinným pasom sa potvrdzuje, že dotknutá rastlina, rastlinný produkt alebo iný predmet spĺňa všetky požiadavky stanovené v článkoch 85 a 86 uvedeného nariadenia, a teda že je bez výskytu karanténnych škodcov Únie a že sa v príslušných prípadoch dodržiavajú opatrenia prijímané v súvislosti s regulovanými nekaranténnymi škodcami Únie. Zabezpečuje sa ním teda, aby rastliny nepredstavovali pre Úniu fytosanitárne riziko. Vzhľadom na technickú a vedeckú povahu tejto oblasti môžu rastlinné pasy vydávať len oprávnení prevádzkovatelia pod dohľadom príslušných orgánov. 
            
            
               V článku 89 ods. 1 písm. a) nariadenia (EÚ) 2016/2031 sa uvádzajú ustanovenia týkajúce sa oprávnenia profesionálnych prevádzkovateľov vydávať rastlinné pasy a stanovujú sa podmienky, ktoré musia títo prevádzkovatelia spĺňať. Musia mať potrebné znalosti na vykonávanie preskúmaní uvedených v článku 87 daného nariadenia, pokiaľ ide o karanténnych škodcov Únie, opatrenia prijaté podľa článku 30 ods. 1, karanténnych škodcov chránených zón a regulovaných nekaranténnych škodcov Únie, ako aj pokiaľ ide o prejavy, symptómy a prostriedky na zabránenie výskytu a šíreniu týchto škodcov.
            
            
               S cieľom zabezpečiť, aby profesionálni prevádzkovatelia dodržiavali tieto podmienky, sa na základe článku 89 ods. 2 Komisia splnomocňuje, aby doplnila nariadenie (EÚ) 2016/2031 stanovením kritérií, ktoré musia prevádzkovatelia dodržať, aby splnili podmienky podľa článku 89 ods. 1 písm. a), a postupov na zabezpečenie splnenia týchto kritérií.
            
            
               2.KONZULTÁCIE PRED PRIJATÍM AKTU
            
            
               Komisia uskutočnila 24. januára 2018, 5. septembra 2018 a 22. januára 2019 konzultácie s expertnou skupinou pre zdravie rastlín.
            
            
               Tento návrh delegovaného aktu bol v období od 28. novembra do 26. decembra 2018 predmetom konzultácie so širokou verejnosťou, ktorá sa uskutočnila na portále pre lepšiu právnu reguláciu. Celkovo boli prijaté 4 odpovede, ktoré sú verejne dostupné.
            
            
               3.PRÁVNE PRVKY DELEGOVANÉHO AKTU
            
            
               Delegovaným aktom sa stanovujú kritériá, ktoré musia spĺňať profesionálni prevádzkovatelia, aby boli oprávnení vydávať rastlinné pasy, a postupy na zabezpečenie splnenia týchto kritérií podľa článku 89 ods. 2 nariadenia (EÚ) 2016/2031.
            
            
               DELEGOVANÉ NARIADENIE KOMISIE (EÚ) …/…
            
            
               z 13. 3. 2019
            
            
               o kritériách, ktoré musia spĺňať profesionálni prevádzkovatelia, aby dodržali podmienky stanovené v článku 89 ods. 1 písm. a) nariadenia Európskeho parlamentu a Rady (EÚ) 2016/2031, a o postupoch na zabezpečenie splnenia týchto kritérií
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2016/2031 z 26. októbra 2016 o ochranných opatreniach proti škodcom rastlín, ktorým sa menia nariadenia Európskeho parlamentu a Rady (EÚ) č. 228/2013, (EÚ) č. 652/2014 a (EÚ) č. 1143/2014 a zrušujú smernice Rady 69/464/EHS, 74/647/EHS, 93/85/EHS, 98/57/ES, 2000/29/ES, 2006/91/ES a 2007/33/ES
                  1
               , a najmä na jeho článok 89 ods. 2,
            
            
               keďže:
            
            
               (1)V nariadení (EÚ) 2016/2031 sa stanovuje, že na premiestňovanie určitých rastlín, rastlinných produktov a iných predmetov v rámci územia Únie a do chránenej zóny alebo v rámci nej treba vydať rastlinný pas.
            
            
               (2)Aby sa zabezpečilo, že informácie obsiahnuté v rastlinnom pase, ako aj požadované preskúmania na vydanie rastlinných pasov sú založené na spoľahlivých vedeckých a technických znalostiach, môžu ich vydávať len oprávnení prevádzkovatelia pod dohľadom príslušných orgánov.
            
         
         
            
               (3)Mali by sa stanoviť určité kritériá s cieľom zabezpečiť, aby profesionálni prevádzkovatelia mali potrebné znalosti o pravidlách týkajúcich sa škodcov, ktorí by mohli ohroziť určité rastliny, rastlinné produkty a iné predmety, a o opatreniach na zabránenie výskytu a šíreniu týchto škodcov. 
            
            
               (4)Bude potrebné zaviesť postup, ktorým sa zabezpečí, že budú splnené všetky kritériá podľa v článku 89 ods. 2 nariadenia (EÚ) 2016/2031 s cieľom zaistiť, aby všetci oprávnení prevádzkovatelia mali informácie potrebné na vydávanie rastlinných pasov. Príslušné orgány by preto mali sprístupniť technické usmernenia s informáciami o vývojovom cykle škodcov a ich príslušných vektoroch, o relevantných aspektoch biológie rastlín, rastlinných produktov a iných predmetov, ako sú ich hostitelia, ako aj o vykonávaní preskúmaní, predchádzaní výskytu a šíreniu príslušných škodcov a vytvorení plánu. 
            
            
               (5)Aby príslušné orgány a profesionálni prevádzkovatelia mali dostatok času na prípravu na vykonávanie uvedených ustanovení, toto nariadenie by sa malo uplatňovať od 14. decembra 2020.
            
            
               PRIJALA TOTO NARIADENIE:
            
            
               Článok 1
               Kritériá, ktoré musia spĺňať profesionálni prevádzkovatelia, aby boli oprávnení vydávať rastlinné pasy 
            
            
               Profesionálni prevádzkovatelia musia spĺňať tieto kritériá, aby mohli získať oprávnenie na vydávanie rastlinných pasov:
            
            
               a)preukázať príslušnému orgánu potrebné znalosti o platných pravidlách týkajúcich sa preskúmaní vykonávaných v súlade s článkom 87 nariadenia (EÚ) 2016/2031, pokiaľ ide o karanténnych škodcov Únie, škodcov, na ktorých sa vzťahujú opatrenia prijaté podľa článku 30 ods. 1 nariadenia (EÚ) 2016/2031, karanténnych škodcov chránenej zóny a regulovaných nekaranténnych škodcov Únie, ktorí by mohli ohroziť dotknuté rastliny, rastlinné produkty a iné predmety;
            
            
               b)preukázať príslušnému orgánu potrebné znalosti o osvedčených postupoch, opatreniach a ďalších činnostiach, ktoré sa vyžadujú na zabránenie výskytu a šíreniu škodcov uvedených v písmene a);
            
            
               c)mať k dispozícii účinný plán, podľa ktorého by sa postupovalo v prípade každého podozrenia na výskyt škodcov alebo v prípade zistení výskytu škodcov uvedených v písmene a), ktorí ohrozujú alebo by mohli ohroziť ich rastliny, rastlinné produkty alebo iné predmety;
            
            
               d)preukázať príslušnému orgánu potrebné znalosti a odbornú spôsobilosť na vykonanie požadovaných preskúmaní rastliny, rastlinného produktu alebo iného predmetu na zistenie príslušných škodcov a schopnosť prijímať opatrenia uvedené v písmene b); 
            
            
               e)preukázať príslušnému orgánu, že majú k dispozícii potrebné vybavenie a zariadenia na vykonanie požadovaných preskúmaní rastliny, rastlinného produktu alebo iného predmetu alebo prístup k nim, a že majú aj schopnosť prijímať opatrenia uvedené v písmene b).
            
            
               f)vymenovať kontaktnú osobu zodpovednú za komunikáciu s príslušným orgánom, pokiaľ ide o ustanovenia tohto nariadenia, a oznámiť príslušnému orgánu jej kontaktné údaje. 
            
            
               Článok 2
               Postupy na zabezpečenie splnenia kritérií profesionálnymi prevádzkovateľmi
            
            
               1.Príslušný orgán zabezpečí, aby profesionálni prevádzkovatelia mali prístup k technickým usmerneniam týkajúcim sa kritérií, ktoré musia byť splnené pri preskúmaniach súvisiacich s vydávaním rastlinných pasov. 
            
            
               Takéto technické usmernenia musia byť prístupné na oficiálnom webovom sídle každého príslušného orgánu a musia obsahovať všetky tieto prvky:
            
            
               a)informácie o vývojovom cykle škodcov a ich príslušných vektorov, ako aj a informácie o relevantných aspektoch biológie príslušných hostiteľov;
            
            
               b)informácie o prejavoch výskytu týchto škodcov a symptómoch napadnutia rastlín, rastlinných produktov alebo iných predmetov príslušnými škodcami, o spôsoboch vykonávania vizuálnych prehliadok, ako aj o odbere vzoriek a testovaní;
            
            
               c)informácie o osvedčených postupoch, opatreniach a ďalších činnostiach, ktoré sa majú prijať na zabránenie výskytu a šíreniu škodcov uvedených v článku 1 písm. a);
            
            
               d)informácie o vytvorení a obsahu plánu uvedeného v článku 1 písm. c).
            
            
               2.Príslušné orgány prijmú všetky vhodné opatrenia, aby overili, či profesionálni prevádzkovatelia spĺňajú všetky kritériá stanovené v odseku 1. 
            
         
         
            
               Článok 3
               Nadobudnutie účinnosti a dátum uplatňovania
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie sa uplatňuje od 14. decembra 2020.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 13. 3. 2019
            
            
               
                     Za Komisiu
               
               
                     predseda
                     Jean-Claude JUNCKER
               
               
            
         
         
            
                  
                     (1)
                  
                        Ú. v. EÚ L 317, 23.11.2016, s. 4.